NÁRODNÁ RADA SLOVENSKEJ REPUBLIKY 
IX. volebné obdobie

Návrh 

ZÁKON

[bookmark: _heading=h.atg9xprx93ry]z ... 2026,
 
ktorým sa mení a dopĺňa zákon č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

Národná rada Slovenskej republiky sa uzniesla na tomto zákone:

 Čl. I
Zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení nálezu Ústavného súdu Slovenskej republiky č. 77/1998 Z. z., zákona č. 86/2000 Z. z., zákona č. 138/2002 Z. z., zákona č. 100/2003 Z. z., zákona č. 551/2003 Z. z., zákona č. 215/2004 Z. z., zákona č. 360/2004 Z. z., zákona č. 253/2005 Z. z., nálezu Ústavného súdu Slovenskej republiky č. 320/2005 Z. z., zákona č. 261/2006 Z. z., zákona č. 199/2007 Z. z., zákona č. 400/2009 Z. z., zákona č. 38/2010 Z. z., zákona č. 153/2011 Z. z., zákona č. 187/2011 Z. z., uznesenia Ústavného súdu Slovenskej republiky č. 191/2011 Z. z., uznesenia Ústavného súdu Slovenskej republiky č. 237/2011 Z. z., zákona č. 69/2012 Z. z., zákona č. 79/2012 Z. z., zákona č. 236/2012 Z. z., zákona č. 296/2012 Z. z., zákona č. 330/2012 Z. z., zákona č. 309/2013 Z. z., zákona č. 402/2013 Z. z., zákona č. 375/2015 Z. z., zákona č. 399/2015 Z. z., zákona č. 1/2017 Z. z., zákona č. 55/2017 Z. z., zákona č. 217/2018 Z. z., zákona č. 314/2018 Z. z., zákona č. 318/2018 Z. z., zákona č. 6/2019 Z. z., zákona č. 241/2020 Z. z., zákona č. 423/2020 Z. z., zákona č. 288/2021 Z. z., zákona č. 252/2022 Z. z., zákona č. 264/2022 Z. z., zákona č. 133/2023 Z. z., zákona č. 40/2024 Z. z., zákona č. 157/2024 Z. z., zákona č. 84/2025 Z. z. a zákona č. 34/2026 Z. z. sa mení a dopĺňa takto:
1. V § 32 ods. 2 druhá veta znie: „Ak výzva na zachovanie poriadku nevedie u poslanca k náprave, predseda národnej rady bezodkladne zvolá poslanecké grémium a na základe záverov z poslaneckého grémia môže predsedajúci vykázať poslanca z rokovacej sály až do skončenia rokovania v tom istom dni.“.

2. V § 32 ods. 2 tretej vete sa na konci pripájajú tieto slová: „a môže vykázaného poslanca dať vyviesť z rokovacej sály“.

3. V § 32 ods. 2 sa vypúšťa štvrtá veta.
4. V § 32 ods. 4 sa za slovo „zobrazenia“ vkladá čiarka a slová „ktoré narúšajú vážnosť a dôstojnosť rokovania alebo zasahujú do dôstojnosti jednotlivcov“.

5. V § 33 ods. 1 prvej vete sa na konci pripájajú tieto slová „a navrhovateľa“.

6. V § 33 ods. 1 sa za prvú vetu vkladá nová druhá veta, ktorá znie: „Poslanci majú právo na jednu faktickú poznámku, ktorou reagujú na stanovisko navrhovateľa po skončení rozpravy.“.

7. V § 37 ods. 4 sa na konci pripája táto veta: „Postup podľa predchádzajúcej vety sa neuplatní, ak bol schválený pozmeňujúci alebo doplňujúci návrh, ktorý zásadne mení pôvodné znenie návrhu a navrhovateľ, spravodajca alebo pätina poslancov navrhne jeho opätovné prerokovanie v prvom a druhom čítaní.“.

8. V § 49 ods. 3 sa na konci pripája táto veta: „Rokovanie o jednotlivých bodoch programu schôdze výboru nemožno začať, ak neboli poslancom najneskôr do 24 hodín pred začatím výboru doručené všetky písomné materiály, ktoré slúžia ako podklad na rokovanie.“.

9. V § 53 ods. 2 sa na konci pripája bodkočiarka a tieto slová: „to neplatí pre členov vlády“.

10. V § 60 ods. 2 znie:
„(2) Predsedom osobitného kontrolného výboru je vždy poslanec, ktorý nie je členom poslaneckého klubu politickej strany alebo hnutia tvoriaceho vládu. Členov osobitného kontrolného výboru volí národná rada podľa princípu pomerného zastúpenia členov poslaneckého klubu alebo poslaneckých klubov a vzhľadom na určený počet členov osobitného kontrolného výboru, pričom väčšinu tvoria poslanci, ktorí nie sú členmi poslaneckého klubu politickej strany alebo hnutia tvoriaceho vládu; princíp pomerného zastúpenia musí byť dodržaný počas celého volebného obdobia. Poslanec sa môže členstva v kontrolnom výbore vzdať. Výkon funkcie člena výboru podľa prvej vety zaniká doručením písomného oznámenia predsedovi národnej rady o ukončení členstva v poslaneckom klube alebo zánikom klubu.“.

11. V § 81 ods. 2 sa vypúšťa posledná veta.

12. V § 83 ods. 4 sa vypúšťa posledná veta.

13. V § 84 ods. 2 sa vypúšťa bodkočiarka a časť vety za bodkočiarkou.

14. V § 84 ods. 2 sa na konci pripája táto veta: „Ak v druhom čítaní boli schválené pozmeňujúce alebo doplňujúce návrhy, ktoré zásadne menia pôvodné znenie návrhu, koná sa tretie čítanie najskôr na ďalšej schôdzi národnej rady, ak odsek 3 neustanovuje inak.“.

15. V § 131 ods. 6 sa na konci pripája táto veta: „Po odpovedi na doplňujúcu otázku poslanca má poslanec možnosť reagovať na túto odpoveď.“.


Čl. II
Tento zákon nadobúda účinnosť 1. decembra 2026. 
